Enkele tjippie vir R1 300 te koop(Foto: aurora35o/eBay) ŉ Enkele Hula Hoop-tjippie word vir £69 (meer as R1 300) te koop aangebied. Die eBay-verkoper sê die tjippie is baie uniek, want dit lyk soos ŉ verkyker. Die verkoper sê op die aanlyn afslaerswebwerf hulle het besluit om dié vreemde skyfie, wat hulle in ŉ groot pak Hula Hoops gevind het, te koop aan te bied omdat dit soos ŉ verkyker lyk. Die skyfie is nie die gewone ronde vorm nie en het twee kleiner sirkels wat aan mekaar verbind is. Die skyfie het ook ŉ ekstra stukkie wat byna soos ŉ handvatsel lyk, so mens kan die verkyker vashou. ŉ Groot pak Hula Hoops kos 90 pennies (sowat R17) as mens dit by ŉ supermark in Marlow in die Verenigde Koninkryk sou koop. Die anonieme verkoper is bereid om vir ŉ laer prys te onderhandel en adverteer die produk in die “totally bizarre”-kategorie op eBay se “Required Level of Weirdness”-skaal. “Baie seldsame Big Hula Hoop tjippie!” lui die inskrywing. “Nog nooit vantevore gesien nie, ŉ unieke Big Hula Hoop wat soos ŉ deftige verkyker lyk.” Daar was tot dusver nie enige aanbiedings vir die tjippie nie, maar 43 mense hou die item dop en hulle kan moontlik ŉ bod insit net voor die hamer val.